Կիլիկիոյ Գրիգոր Թ. Մուսաբէկեանց կաթողիկոս, թէեւ մերժեց Կաթողիկոսական Աթոռը Սիսէն Էջմիածին տեղափոխել ու վերահաստատել, սակայն արտօնեց, որ Էջմիածինի մէջ Ազգային Ժողովը ընտրէ նոր կաթողիկոս։ Գրիգոր Թ. Մուսաբէկեանց, գլխաւոր երկու պատճառներով չուզեց Կիլիկիոյ Աթոռը Ս. Էջմիածին տեղափոխել. երկու պատճառներէն առաջինը այն էր, որ Ս. Էջմիածինէն Կիլիկիա հաստատուած Ամենայն Հայոց Կաթողիկոսութիւնը, իմա՝ Սսոյ Աթոռը, պատմութիւն, թագաւորութիւն եւ մշակոյթ ու հայրենիք կերտած՝ այդպէս անտէր, անհովիւ ու անմխիթար պէտք չէ ձգէր իր հօտն ու ժողովուրդը։ Երկրորդ՝ որպէս հովուապետ, Կիլիկիոյ աւագանին ու ժողովուրդը Կաթողիկոսարանին ու Եկեղեցւոյ կը նայէին, յուսալով եւ ակնկալելով, որ հայոց թագաւորութիւնը կը վերահաստատուի։ Արդարեւ Հայոց կաթողիկոսը կապի, յարաբերութեանց մէջ էր եւ բարեկամական ու գործակցական դաշինքներ կնքուած էին քրիստոնեայ թագաւորութիւններու եւ պետութիւններու հետ եւ խոստացուած էր վերականգնել Կիլիկիոյ թագաւորութիւնն ու անկախութիւնը։ Սակայն դժբախտաբար, չիրագործուեցան Արեւմուտքին հետ կապուած յոյսերն ու ակնկալութիւնները։